Ψήφισμα του Ευρωπαϊκού Κοινοβουλίου

της 5ης Μαΐου 2010

με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή για την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2008, συνοδευόμενη από τις απαντήσεις της Αρχής [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για την ίδρυση της Ευρωπαϊκής Αρχής για την Ασφάλεια των Τροφίμων [3], και ιδίως το άρθρο 44,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής περιβάλλοντος, δημόσιας υγείας και ασφάλειας των τροφίμων (A7-0086/2010),

A. λαμβάνοντας υπόψη ότι το Ελεγκτικό Συνέδριο επισημαίνει ότι απεκόμισε εύλογη βεβαιότητα ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στο διευθύνοντα σύμβουλο της Ευρωπαϊκής Αρχής για την Ασφάλεια των Τροφίμων όσον αφορά την εκτέλεση του προϋπολογισμού της Αρχής για το οικονομικό έτος 2007 [5], στο δε συνοδευτικό ψήφισμα της απόφασης περί απαλλαγής, μεταξύ άλλων επισήμανε ότι:

- πιστώσεις ύψους 8600000 ευρώ (ήτοι το 17 % του προϋπολογισμού 2007) μεταφέρθηκαν στο 2008 και πιστώσεις ύψους 4800000 ευρώ ακυρώθηκαν,

- η υποχρησιμοποίηση των πιστώσεων πληρωμών το 2007 οφειλόταν κυρίως στην καθυστερημένη έγκριση και εκτέλεση του ετήσιου προγράμματος εργασίας σχετικά με τις επιχορηγήσεις για το οικονομικό έτος 2007 και στη μεταφορά από το προηγούμενο έτος (2006) πιστώσεων 7900000 ευρώ, 4500000 ευρώ εκ των οποίων προορίζονταν για επιχειρησιακές δραστηριότητες,

Απόδοση και οικονομική και δημοσιονομική διαχείριση

1. υπογραμμίζει το ρόλο που διαδραματίζει η Αρχή παρέχοντας ανεξάρτητες επιστημονικές συμβουλές επί παντός θέματος που έχει άμεσο ή έμμεσο αντίκτυπο στην ασφάλεια των τροφίμων, περιλαμβανομένων της υγείας και της ορθής μεταχείρισης των ζώων και της προστασίας των φυτών, καθώς και την ανάγκη να κοινοποιούνται κατά το δέοντα τρόπο οι επιστημονικές συμβουλές·

2. διαπιστώνει ότι η Αρχή, το 2008, έκτο έτος επιχειρησιακής λειτουργίας της, βελτίωσε σταθερά την απόδοσή της· παρατηρεί ότι οι δείκτες απόδοσης ανακλούν πράγματι τη βελτίωση αυτή: αύξηση κατά 57 % των επιστημονικών γνωμών και δηλώσεων σε σχέση με το 2007, με παράλληλη βελτίωση της μεθοδολογίας εκτίμησης των κινδύνων και συντονισμό των επιστημονικών δικτύων (για παράδειγμα κατευθυντήρια έγγραφα και εκθέσεις συγκέντρωσης στοιχείων), εντατικοποίηση της ανακοίνωσης επιστημονικών συμβουλών και διευκόλυνση του διαλόγου μεταξύ των ενδιαφερομένων (για παράδειγμα μεγαλύτερη κάλυψη με άρθρα στα μέσα ενημέρωσης και ραδιοτηλεοπτικά ρεπορτάζ· αύξηση των δελτίων τύπου και αύξηση κατά 21 % του αριθμού συνδρομητών στο δελτίο "EFSA Highlights" σε σχέση με το 2007)· διαπιστώνει ότι η αύξηση αυτή της απόδοσης έχει ως αντίβαρο αύξηση (27 %) του ανθρώπινου δυναμικού σε σχέση με το 2007·

3. επισημαίνει ότι, κατά τη διάρκεια του 2008, η Αρχή πέτυχε υψηλά ποσοστά εκτέλεσης του προϋπολογισμού, τόσο για τις πιστώσεις αναλήψεως υποχρεώσεων όσο και για τις πιστώσεις πληρωμών, ποσοστά που ανήλθαν σε 97 % και 95 % αντιστοίχως· υπογραμμίζει ότι, εν συγκρίσει με το προηγούμενο έτος, ο προϋπολογισμός αυξήθηκε κατά 9000000 ευρώ·

4. παρατηρεί, ωστόσο, ότι για τρίτη συνεχή χρονικά, το Ελεγκτικό Συνέδριο επισημαίνει τη μεταφορά πιστώσεων στο επόμενο έτος (23 % των πιστώσεων του προϋπολογισμού του 2008 μεταφέρθηκαν στο οικονομικό έτος 2009, 16 % των πιστώσεων του προϋπολογισμού του 2007 μεταφέρθηκαν στο οικονομικό έτος 2008, 20 % των πιστώσεων του προϋπολογισμού του 2006 μεταφέρθηκαν στο οικονομικό έτος 2007)· επισημαίνει ότι, για το οικονομικό έτος 2008, η κατάσταση οφειλόταν στην καθυστερημένη έγκριση και εκτέλεση δράσεων για την ανάπτυξη λογισμικού, την επιστημονική συνεργασία με εξωτερικούς εμπειρογνώμονες, καθώς και στις επιχορηγήσεις για μελέτες και για σχέδια που αφορούν τη συλλογή δεδομένων· παροτρύνει την Αρχή να καταβάλει προσπάθειες για να βελτιώσει τη διαχείριση του προϋπολογισμού της ούτως ώστε να μειωθούν αυτά τα μεγάλα ποσά μεταφορών·

5. παρατηρεί επίσης ότι, για δεύτερη συνεχή χρονιά, το Ελεγκτικό Συνέδριο διαπιστώνει ότι αναλήψεις υποχρεώσεων για επιχειρησιακές δράσεις που είχαν μεταφερθεί από το προηγούμενο έτος χρειάστηκε να ακυρωθούν (37 % των αναλήψεων υποχρεώσεων για επιχειρησιακές δράσεις που είχαν μεταφερθεί από το 2007 και 26 % των αναλήψεων υποχρεώσεων για επιχειρησιακές δράσεις που είχαν μεταφερθεί από το 2006)· επισημαίνει ότι για το οικονομικό έτος 2008, η κατάσταση οφειλόταν κυρίως σε σημαντικές καθυστερήσεις στην εφαρμογή των συμφωνιών επιδότησης του 2007 κατά τη διάρκεια του 2008·

6. εκφράζει, κατά συνέπεια, την ανησυχία του, διότι η κατάσταση αυτή αντιβαίνει στην αρχή της ετήσιας διάρκειας και αποκαλύπτει αδυναμίες στον προγραμματισμό και τον έλεγχο των καθορισμένων συμβατικών προθεσμιών και του προϋπολογισμού της Αρχής·

7. συγχαίρει την Αρχή διότι το πρόγραμμα εργασίας της για το 2008, για κάθε κύρια δραστηριότητα που έχει σχεδιαστεί, περιλαμβάνει στόχους προτεραιότητας και δείκτες επιδόσεων· παροτρύνει ωστόσο την Αρχή να βελτιωθεί στο θέμα του προσδιορισμού των στόχων SMART και των δεικτών RACER, για να ενθαρρύνει την επίτευξη αποτελεσμάτων και να επιτρέψει μια ουσιαστική παρακολούθηση των επιδόσεων· θεωρεί θετική την εφαρμογή από την Αρχή της διαδικασίας εκτίμησης κινδύνων, η οποία, για το έτος 2009, αναμένεται ήδη να ενισχύσει και επιτρέψει τη στενότερη παρακολούθηση των επιστημονικών και διοικητικών δραστηριοτήτων της Αρχής·

8. υπογραμμίζει ότι η Αρχή θα πρέπει απαραιτήτως, στο πλαίσιο των μελλοντικών διαδικασιών για τις συμφωνίες επιδότησης, να δώσει μεγαλύτερη σημασία στην αξιολόγηση του πολύπλοκου χαρακτήρα της υπηρεσίας, με στόχο τον καλύτερο καθορισμό της περιόδου προετοιμασίας των προσφορών· επισημαίνει εξάλλου ότι η Αρχή θα πρέπει να επιδείξει μεγαλύτερη προσοχή στην τήρηση των συμβατικών προθεσμιών που καθορίζονται στις συμφωνίες επιδότησης·

9. θεωρεί θετική εξέλιξη το γεγονός ότι η Αρχή ενέγραψε στον προϋπολογισμό 2009 διαχωριζόμενες πιστώσεις για τις επιχορηγήσεις, προκειμένου να αποφευχθούν τυχόν ακυρώσεις τα επόμενα οικονομικά έτη·

10. λαμβάνει υπόψη ότι το 2008 η Αρχή καταχώρισε έσοδα από τόκους ύψους 485651,33 ευρώ· συμπεραίνει, με βάση το κλείσιμο των λογαριασμών και το ύψος των εισπραχθέντων τόκων, ότι η Αρχή διαθέτει σε διαρκή βάση τεράστια ταμειακά διαθέσιμα· λαμβάνει υπόψη ότι στις 31 Δεκεμβρίου 2008 τα ταμειακά διαθέσιμα της Αρχής ανέρχονταν σε 19990492,26 ευρώ· ζητεί από την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες σύμφωνα με το άρθρο 15 παράγραφος 5 του κανονισμού (ΕΚ, Ευρατόμ) αριθ. 2343/2002, και να μελετήσει ποιες αλλαγές απαιτούνται ως προς την προσέγγιση, προκειμένου τα ταμειακά διαθέσιμα της Αρχής να διατηρούνται, σε διαρκή βάση, όσο το δυνατόν χαμηλότερα·

Εσωτερικός λογιστικός έλεγχος

11. εκτιμά ότι η επιτροπή λογιστικού ελέγχου (AC), που συνέστησε η Αρχή το 2006, διαδραματίζει σημαντικό ρόλο στην επικουρία του διοικητικού συμβουλίου, εξασφαλίζοντας την ορθή εκτέλεση του έργου της Υπηρεσίας εσωτερικού ελέγχου (IAS) της Επιτροπής και του κλιμακίου εσωτερικού ελέγχου (IAC) και τη συνεκτίμησή του από το διοικητικό συμβούλιο και τον διευθύνοντα σύμβουλο· εκτιμά, ως εκ τούτου, ότι η συγκεκριμένη επιτροπή λογιστικού ελέγχου της Αρχής μπορεί να χρησιμεύσει ως παράδειγμα σε άλλους οργανισμούς·

12. επισημαίνει ότι 20 από τις 25 συστάσεις της IAS και του IAC τέθηκαν σε εφαρμογή (80 %)· καλεί, ωστόσο, την Αρχή να παράσχει στο Κοινοβούλιο περαιτέρω στοιχεία για το βαθμό σπουδαιότητάς τους και τις δράσεις που ανελήφθησαν για την εφαρμογή τους·

Ανθρώπινο δυναμικό

13. παρατηρεί ότι η Αρχή κατόρθωσε να καλύψει 318 θέσεις (πράγμα που σημαίνει ότι προσλήφθηκαν 45 έκτακτοι υπάλληλοι σε σχέση με το 2007) από τις 335 θέσεις που προβλέπει το οργανόγραμμα προβλέπει το 2008, μετά τις δυσκολίες που αντιμετώπισε η Αρχή στην πρόσληψη επιστημονικού προσωπικού υψηλής ειδίκευσης στην Πάρμα· σημειώνει δε ότι προσελήφθησαν 40 επιπλέον υπάλληλοι (επικουρικοί, συμβασιούχοι, αποσπασμένοι εμπειρογνώμονες από τα κράτη μέλη) για να συνδράμουν την Αρχή στα καθήκοντά της·

14. εκφράζει την ικανοποίησή του για το γεγονός ότι οι αδυναμίες που είχαν επισημανθεί στις διαδικασίες προσλήψεων δεν επισημαίνονται πλέον στην παρούσα έκθεση του Συνεδρίου·

15. καλεί την Αρχή να διασφαλίσει ότι όλοι οι πρώην υπάλληλοί της την ενημερώνουν σχετικά όταν αναλαμβάνουν νέες θέσεις εκτός των θεσμικών οργάνων, σύμφωνα με το άρθρο 16 του κανονισμού Υπηρεσιακής Κατάστασης των Ευρωπαϊκών Κοινοτήτων· εφόσον οι σχετικές δραστηριότητες έρχονται σε σύγκρουση με τα νόμιμα συμφέροντα των θεσμικών οργάνων, η Αρχή θα πρέπει να λαμβάνει τα κατάλληλα μέτρα·

16. λαμβάνει υπόψη τη δεύτερη έρευνα προσωπικού που ξεκίνησε τον Οκτώβριο του 2008 προκειμένου να αξιολογηθεί το εργασιακό περιβάλλον της Αρχής· εκφράζει την ικανοποίησή του διότι το ποσοστό συμμετοχής αυξήθηκε από 44 % το 2007 σε 55 % το 2008· παροτρύνει την επιτροπή προσωπικού να διεξάγει τακτικά παρόμοιες έρευνες και να αυξήσει το ποσοστό συμμετοχής ενώ αναμένει από τη διοίκηση της Αρχής να αξιοποιήσει τα πορίσματα της έρευνας στις καθημερινές της εργασίες και στη διαχείριση του ανθρώπινου δυναμικού της·

Ρόλος συντονιστή του δικτύου των οργανισμών

17. συγχαίρει το διευθύνοντα σύμβουλο της Αρχής για την πολύ αποτελεσματική άσκηση των καθηκόντων συντονιστή του δικτύου των οργανισμών από την 1η Μαρτίου 2009 έως την 31η Δεκεμβρίου 2009·

18. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 5ης Μαΐου 2010 [6], σχετικά με την απόδοση, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 95.

[2] ΕΕ L 248 της 16.9.2002, σ. 1.

[3] ΕΕ L 31 της 1.2.2002, σ. 1.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 185.

[6] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------